**Lectio Divina**

**It-Tielet Ħadd matul is-Sena**

Sena B

**Mk 1,14-20**

*Nidħol fil-preżenza ta’ Alla. Insejjaħ l-Ispirtu Qaddis u nitolbu jgħinni naqra u nifhem dak li l-Mulej irid jgħidli llum permezz tal-Kelma tiegħu.*

**Kuntest tas-silta:**

Is-silta tal-lum insibuha dritt wara t-tliet fatti introduttivi tal-vanġelu ta’ Marku (predikazzjoni tal-Battista, magħmudija ta’ Ġesù u t-tiġrib tiegħu fid-deżert). Din is-silta, li tiftaħ l-ewwel sezzjoni tal-vanġelu (1,14 – 3,7), tinqasam f’żewġ partijiet: l-ewwel għandna sintesi tal-predikazzjoni ta’ Ġesù u li tintroduċi din l-ewwel sezzjoni (vv.14-15), u mbagħad għandna s-sejħa tal-ewwel erba’ dixxipli (vv.16-20). Din tal-aħħar hija l-ewwel kwadru ta’ ġurnata tipika ta’ Ġesù, li l-evanġelista jipprova jpinġilna quddiem għajnejna fil-versi 16-39 tal-ewwel kapitlu: Ġesù jimxi u jsejjaħ, ikeċċi x-xjaten u jfejjaq, jitlob u jipprietka.

**Lectio**

**Wara li arrestaw lil Ġwanni, Ġesù mar il-Galilija jxandar l-Evanġelju ta’ Alla...**

Il-bidu tal-ministeru ta’ Ġesù hu marbut mal-għeluq tal-ministeru tal-Battista. Issa dak li jgħammed bl-ilma jċedi postu għal dak li jgħammed bl-Ispirtu s-Santu (1,8); l-Antik Testment iċedi postu għall-Ġdid. Marku jimmarka dan il-mument preċiż tal-istorja billi, wara serje twila ta’ frażijiet magħqudin bejniethom bil-konġunzjoni *“u”* (“*kai*” – *“u ġara f’dawk il-jiem... u tgħammed... u minnufih... u mis-smewwiet... u minnufih l-Ispirtu ħarġu... u baqa’ fid-deżert... u kienu jaqduh l-anġli...*), f’daqqa waħda jdaħħal il-kelma *“imma”* (*“de”* – *“imma wara li arrestaw lil Ġwanni...”*). B’hekk irid juri l-qabża ta’ kwalità li seħħet fl-istorja.

*Wara li arrestaw lil Ġwanni*. Letteralment: *wara li Ġwanni ġie mogħti* (*paradídomi*). Il-verb użat jagħti x’wieħed jifhem li din l-għotja tidħol b’mod misterjuż fil-pjan ta’ Alla (passiv teoloġiku). B’hekk Ġwanni huwa l-prekursur tal-Mulej anke fl-għotja tiegħu skont il-pjan tal-Missier.

Il-Galilija hija l-post ġeografiku, imma fuq kollox teoloġiku, li fih Marku jpoġġi l-bidu tal-ministeru ta’ Ġesù. Minn hemm ukoll kien ġie biex jitgħammed (1,9). L-evanġelista għandu quddiem għajnejh *“il-Galilija tal-ġnus”* (Is 8,23).

*Ixandar l-Evanġelu ta’ Alla*. Dak li fil-v.1 l-evanġelista kien sejjaħlu *l-Evanġelju ta’ Ġesù Kristu* issa Ġesù stess isejjaħlu *ta’ Alla*. B’hekk tidher ċara r-rabta bejn l-Evanġelju u l-persuna ta’ Ġesù Kristu, li fl-aħħar mill-aħħar hu *l-Iben ta’ Alla* (v.1).

**... u jgħid: “Iż-żmien huwa mitmum u s-Saltna ta’ Alla waslet: indmu u emmnu fl-Evanġelju”.**

*Iż-żmien huwa mitmum*, jiġifieri wasal fil-milja tiegħu; m’hemm xejn x’iżżid maż-żmien tat-tħejjija qabel ma jseħħ il-fatt mistenni. Huwa ż-żmien ta’ Alla (*kairos*); iż-żmien li fih issa daħal Alla u mlieh bil-ħakma tiegħu, bis-Saltna tiegħu. Il-kelma *Saltna* (*basilea*) tindika mhux tant il-post imma l-fatt li Alla qed isaltan. U dan permezz ta’ Ġesù Kristu. Mill-mument li fiha daħal Alla, l-istorja tal-bnedmin saret l-istorja ta’ Alla, l-istorja tas-salvazzjoni.

*Indmu* (*metanoeō*) tindika l-bidla radikali tal-moħħ u l-qalb. Tindika ħajja ġdida, stat ġdid u mhux xi azzjoni tal-mument li mbagħad tgħaddi. U l-aktar ħaġa impenjattiva f’din il-ħajja ġdida hi li temmen. *Emmnu* (*pisteuō*) tindika l-adeżjoni personali sħiħa mal-persuna ta’ Ġesù. Mela mhux sempliċement nemmen fi kliemu, fis-sens ta’ kunsens intellettwali biss, imma li nitwaħħad miegħu f’relazzjoni ta’ mħabba u fiduċja li tissarraf f’ħajja mgħixa skont ir-rieda tiegħu.

**Waqt li kien għaddej ma’ xatt il-baħar tal-Galilija, lemaħ lil Xmun u’l ħuh Indrì qegħdin ikalaw ix-xbiek fil-baħar, għax kienu sajjieda. U Ġesù qalilhom: “Ejjew warajja u nagħmel minnkom sajjieda tal-bnedmin.”**

Ġesù *jgħaddi*, *jilmaħ*, *isejjaħ*: tliet verbi li jikkaratterizzaw l-istorja ta’ kull vokazzjoni. L-għajnejn isegwu l-qalb! Ġesù jilmaħ (b’ħarsa ta’ mħabba, ta’ għażla) lil Xmun u Indrì *waqt li kienu jkalaw ix-xbiek il-baħar*. Kristu jidħol u jsejjaħ fl-ordinarjetà tal-ħajja ta’ kuljum.

*Ejjew warajja*. Fil-kultura Lhudija kien id-dixxiplu li jagħżel lill-Imgħallem tiegħu, imma Ġesù jagħżel hu lid-dixxipli tiegħu (Ġw 15,16), u jagħżilhom *biex jibqgħu miegħu* u *biex jibgħathom* (Mk 3,14).

*Nagħmilkom sajjieda tal-bnedmin*. Il-missjoni tagħhom se tkun dik li jeħilsu l-bniedem mill-ħażen, joħorġuh bħal ħuta mill-baħar (xbieha tal-ħażen) imma mhux biex jagħtuh il-mewt, bħal fil-każ tal-ħuta li tappartjieni lill-baħar, imma biex jagħtuh il-ħajja vera fi Kristu, għax lil Kristu dan jappartjieni u Kristu hu l-ħajja vera tiegħu.

**U minnufih telqu x-xbiek u marru warajh.**

Il-kelma *minnufih* (*kai euthys*) turi d-disponibiltà tad-dixxipli imma wkoll il-qawwa tal-kelma ta’ Ġesù. *Ix-xbiek* kienu għalihom il-mezz ta’ qligħ, l-għixien ta’ kuljum, l-identità professjonali tagħhom. Dan kollu telquh biex jirbħu lil Kristu: *“Dak kollu li għalija kien qligħ jien għaddejtu bħala telf minħabba Kristu...”* (Fil 3,7s). Huwa s-sinjal tal-ħelsien ta’ min iħobb verament lil Ġesù. Il-ħelsien interjuri huwa l-kundizzjoni meħtieġa biex timxi wara Ġesù. Li tħalli kollox għalih ifisser li tqiegħed ħajtek f’idejh biex jagħmel biha li jrid hu.

*Marru warajh*. Il-mod kif inhu wżat il-verb (*opiso autou)* jindika l-bidu ta’ azzjoni li kellha tieħu fit-tul: mela *bdew il-mixja tagħhom warajh*; mixja li kellha tieħu ħajjithom kollha. Għax għamlu hekk, id-dixxipli qabdu ħafna ħut (ara Lq 5,6; Ġw 21,6; ara wkoll Mk 10,29-30).

**Wara li mexa ftit ieħor ra lil Ġakbu ta’ Żebedew u lil ħuh Ġwanni fid-dgħajsa qegħdin isewwu x-xbiek, u minnufih sejjħilhom. U huma telqu lil missierhom Żebedew fid-dgħajsa mal-lavranti, u marru warajh.**

Ġesù jsejjaħ l-ewwel dixxipli tnejn tnejn, u aktar tard jibgħathom tnejn tnejn (6,7). Il-veru dixxiplu hu dak li jgħix mhux biss f’komunjoni ma’ Ġesù imma wkoll f’komunjoni ma’ ħuh imsejjaħ bħalu.

Ġakbu u Ġwanni ħallew mhux biss *ix-xbiek* u *d-dgħajsa* imma wkoll lil *missierhom* u *l-lavranti* (relazzjonijiet affettivi u soċjali). Il-fatt li kellhom il-lavranti jindika wkoll li kienu organizzati sew fl-industrija tas-sajd u għalhekk kienu nies ta’ klassi aktar għolja.

**Meditatio**

*Indmu u emmnu*. Nista’ ngħid li seħħet tabilħaqq il-konverżjoni (*metanoia*) f’ħajti?... X’inhu jżommni milli ninbidel b’mod radikali?... X’tip ta’ fidi (relazzjoni personali ma’ Kristu) għandi?... Lest li nħalli ħajti f’idejh biex jagħmel biha li jrid hu?...

Illum ukoll, fl-ordinarjetà ta’ ħajti, Ġesù qed isejjaħli biex nimxi warajh mill-qrib. X’inħoss li qed jitlob minni?...

*Minnufih* id-dixxipli *ħallew kollox* u *marru warajh*. X’ħallejt s’issa għal Kristu jien?... Lest li tassew inħalli kollox għalih?... Kemm inħossni interjorment ħieles biex nagħżel li nimxi wara Ġesù għal dejjem?...

**Oratio - Contemplatio**

*Inħares f’għajnejn Kristu u nħallih iħares f’għajnejja. Inħoss l-imħabba li qed jagħtini waqt li qed isejjaħli għalih. Inkellmu fuq il-vokazzjoni tiegħi, ix-xewqat u d-diffikultajiet tiegħi. Inġedded l-għotja tiegħi nnifsi lilu.*